China al meer aggressief in Afrika betrokkeVlag van China. Argieffoto China se buitelandse beleid in Afrika is regstreeks besig om al meer ingrypend te raak, het prof. Theo Neethling van die departement politieke studies en regeerkunde aan die Universiteit van die Vrystaat (UV) Donderdag gewaarsku. Neethling het in Pretoria ŉ referaat gelewer tydens die Suid-Afrikaanse Akademie vir Wetenskap en Kuns se politieke wetenskap- kollokwium. Hy het uitgewys dat China sedert die ontstaan van die Verenigde Nasies (VN) tot in 2013 nie regstreeks by vredesoperasies betrokke wou raak nie, maar dat Chinese weermagpersoneel tans in Mali en Suid-Soedan diens doen, dat China ŉ groot belang uitgespreek het in vredesmag-aktiwiteite in Suid-Soedan en dat daar deesdae ŉ Chinese weermagbasis in Djiboeti in die Horing van Afrika aan die Golf van Aden is. Dit is die eerste Chinese militêre basis buite Asië in eeue. “Daar is tans sowat 2 500 Chinese soldate as deel van vredesoperasies in Afrika ontplooi, wat meer is as die gesamentlike bydrae van Frankryk, Rusland, die VSA en Brittanje,” het Neethling gesê. Hy meen die rede is die groot geldelike beleggings wat China in Afrika gemaak het, en wat beskerm moet word. Dit sluit in hulp op logistieke, mediese, ingenieurs- en vervoergebied. Sigbare voorbeelde sluit in die hoofkantoor van die Afrika-Unie in die Ethiopiese hoofstad Addis Ababa, wat deur China gebou is. Daar is ook al meer Chinese in Afrika woonagtig, tot dié mate dat daar blykbaar nou al meer Chinese as Duitssprekendes in Namibië is. China het sedert die ontstaan van die VN in 1946 altyd van “sagte mag” (om die Joseph Nye-definisie te gebruik) gebruik gemaak, met ŉ doktrine van die respektering van soewereiniteit en die beginsel van nie-inmenging in die huishoudelike sake van ander lande, aldus Neethling. Tans is China egter ŉ opkomende supermoondheid en ook Afrika se grootste handelsvennoot, met die gevolg dat die Chinese groot impak maak op die Amerikaanse invloedsfeer in Afrika en selfs die tradisioneel sterk Franse invloedsfeer binnedring. So het China byvoorbeeld in 2013 aangebied om weermagpersoneel offensief in die ooste van die Demokratiese Republiek van die Kongo aan te wend, hoewel die VN se keuse eerder op Suid-Afrika geval het. In Mali, wat in die Sahara geleë is, word Chinese infanteriesoldate wel met groot sukses ingespan teen Toareg-rebelle. Ook in die olieryke Suid-Soedan is 700 Chinese soldate sedert 2014 ontplooi, het Neethling gesê.